Udrea, interviu cu Gazeta Sporturilor în Costa Rica: ”Înalta Curte va trimite Gala Bute spre rejudecare și voi reveni în țară! Destinul meu e să conduc România!” Cu o săptămână înaintea sentinței, ministrul refugiat politic crește suspansul verdictului din 5 iunie, anunțând pe toată lumea că se întoarce în politică, pentru a termina ”ce n-am reușit încă să fac”

luni, 28 mai 2018, 9:38

Marți, 5 iunie 2018, se va da sentința în cel mai răsunător dosar de corupție din sportul românesc: Gala Bute.

Gazeta a trimis doi ziariști în Costa Rica pentru ca voi să vedeți cum așteaptă Elena Udrea sentința crucială pentru viața sa.

Corespondența lui Costin Ștucan și a lui Raed Krishan redă viața de fugar a aceleia care a fost unul dintre cei mai puternici oameni din România.

Surprinsă de prezența ziariștilor români la 11.000 de kilometri de țară, Elena Udrea a acceptat dialogul, după mai multe zile de gândire.

Din America Centrală, ea declară că Netflix i-a înaintat o propunere de film serial care ar face-o ”milionară în dolari”.

Despre redactorul-șef al Gazetei, Cătălin Tolontan, crede că ”face o mizerie în Gala Bute”.

Udrea spune că ”românii merită tot ce li se întâmplă!” pentru că ”nu înțeleg nimic și se lasă manipulați”!

Europarlamentarilor Cristi Preda și Siegfried Mureșan le transmite că ”ar trebui să vă fie rușine că ați ajuns acolo pe banii lui Pinalti de la Microsoft!”.

Ea afirmă că o condamnare pe 5 iunie ”ar fi un abuz inimaginabil”.

Și crește miza verdictului de la Înalta Curte anunțând că e convinsă că dosarul va fi trimis spre rejudecare.

Apoi va reveni, neîntârziat, în țară și în politică!

Pentru că ”am convingerea că aș fi un președinte foarte bun pentru România”.

”Cu o cariocă pe paharul alb de cafea, tânăra cu șorț verde îi scrie “Elena”, fără s-o mai întrebe cum o cheamă.

Femeia cu ochelari de soare este o obișnuită a locului.

”Elena”, adică Elena Udrea.

Fostul ministru al dezvoltării din România, acum refugiat politic în Costa Rica, își bea des cafeaua aici, în micul Starbucks lipit de colțul “Estadio Nacional”, o arenă cu 35.000 de locuri construită în 2011.

În spate, prin geamurile mari, se întrevede vastitatea verde a parcului La Sabana, cel mai mare din San Jose”.

***

Acestea sunt primele fraze ale corespondenței colegilor mei, reporterul special Costin Ștucan și fotoreporterul Raed Krishan.

Ziarul i-a îmbarcat spre Costa Rica.

Elena Udrea n-a știut că venim, noi n-am știut dacă va vorbi.

Sau dacă, măcar, o vom găsi.

La fața locului, cei doi ziariști încearcă s-o convingă să vorbească.

Dilema Elenei Udrea

Surprinsă de faptul că doi jurnaliști români au traversat Oceanul, ”pe 5 iunie vor trimite dosarul la rejudecare și mă întorc în țară înaintea voastră!”, glumește ea, Elena Udrea negociază cu propriile porniri, într-o dilemă la foc mic.

Pe de o parte, Gazeta e ziarul care a dus investigația ”Gala Bute”, jurnalistic vorbind, și când DNA nu se mișca deloc.

7 ani a scris Gazeta Sporturilor în cazul ”Gala Bute”

Nu ne iubește și nici n-are de ce.

Consideră, cu nume și prenume, că ”Tolontan a făcut o mizerie în Gala Bute”, pentru că, spune Elena Udrea, ”dacă nu eram eu, nu se făcea nimic și uite că nu se mai face nimic în sportul românesc!”.

Pe de altă parte, oamenii Gazetei sunt aici, în San Jose.

Ministrul fugar se eschivează mai multe zile.

Poate dorul de țară, care e autentic la femeia de 44 de ani, înstrăinată într-un decor luxuriant, tropical și nesigur în același timp, sau poate dorința de a transmite ceva în România o face să accepte.

Întâlnirea dintre Elena Udrea și Costin Ștucan are loc într-o dimineață însorită din iarna Caraibelor.

Ascuns în freamătul latin al străzii, fotoreporterul Raed Krishan trage primele fotografii de presă ale Elenei Udrea de la fuga sa.

Ea nu a acceptat imagini, dar fiecare își face treaba.

Ziariștii români din San Jose n-au nicio înțelegere cu Elena Udrea, alta decât fireasca ”Să nu-mi răstălmăciți vorbele!”.

Gala Bute, o fraudă de milioane după modelul ”10% parandărăt”

Dosarul Gala Bute nu e doar cea mai răsunătoare afacere de corupție din sportul românesc, prin dimensiunea sumelor cheltuite nemijlocit pentru finanțarea de la buget a unui eveniment din boxul profesionist.

2,4 milioane de euro este frauda directă din Gala Bute, conform sentinței din prima instanță

Meciul de box profesionist din 2011 e și cazul care a developat sistemul ”comisionului de 10%” din Ministerul Dezvoltării.

Mita de 10% a fost dovedită incontestabil, atât în Gala Bute, cât și la alte investiții ale MDRT, nici Elena Udrea nu o neagă, dar spune că, în mod categoric, ea nu știa de șpagă.

Pretinde că a fost combinația șefilor din minister și a firmelor din clientela MDRT, rețea pe care ea nu a cunoscut-o niciun moment, ”de vreme ce alții, și nu eu, decideau investițiile”.

Ana Maria Topoliceanu, cea mai bună prietenă și șefă a CNI, a predat însă către DNA, care le-a adus în instanță, tabelele cu investițiile, prioritizate prin scrisul de mână al Elenei Udrea.

Din nou, Udrea și-a recunoscut scrisul, dar a spus că asta nu e o probă.

Cert este că ”parandărătul de 10%” s-a aplicat, exact ca în cazul meciului Bute-Mendy, și în cazul domeniilor schiabile, la sume mult mai mari, de zeci de milioane de euro.

Însă miza e chiar mai mare de atât.

Udrea e sigură că va scăpa pe 5 iunie!

În ultima perioadă, DNA cunoaște o serie neagră.

Diverse tribunale dictează achitări ale unor oficiali importanți, unele în prima instanță, altele confirmate definitiv.

Din Costa Rica, Elena Udrea citește aceste evenimente drept ”vești bune pe care le primesc zi de zi” și care-i întăresc convingerea că ”dosarul meu va fi trimis spre rejudecare”.

Pentru DNA, pentru Înalta Curte și pentru toți cei cu care Udrea povestește că vorbește în mod obișnuit, ”Alina (n. red. Bica) de aici, Radu (n. red. Mazăre) din Madagascar”, sentința din 5 iunie are o însemnătate specială.

Seria neagră a DNA va continua, cu o lovitură cumplită pe 5 iunie, sau se va întrerupe, recăpătând suflul de încredere de până acum?!

Refugiați politic, fugari din țara pe care au condus-o de când se știu, Udrea, Bica, Mazăre și Ghiță au senzația că se joacă nu doar libertatea lor, ci și dispariția a ceea ce ei numesc ”statul paralel”.

Dacă DNA încasează o nouă înfrângere în ”Gala Bute”, și după ce scăpăm de ”statul paralel”, pe care fostul ministru le dă ca sigure, ce se va întâmpla?

O spune chiar Elena Udrea, într-o dimineață însorită în San Jose, ca într-o mărturie de credință.

”Mă voi întoarce imediat în țară și în politică”.

”De ce să renunț la politică? De ce Iohannis a putut să conducă România și eu nu?!”

”Aș fi fost un președinte mai bun decât Iohannis. Incomparabil! Poate și mai bun decât Ponta”.

”Cred că aș putea salva România. Eu cred că destinul meu ăsta este”.

”Dar România nu poate fi condusă sau cu greu poate fi condusă cu democrație”.

Reportajul și interviul din San Jose pot începe: „Netflix îmi dă un milion de dolari ca să facă un serial cu mine!”

Citește AICI toate episoadele investigației Gala Bute!